આ સંજોગોમાં આ ચૂંટણીમાં ભાજપની તાકિદની મુશ્કેલી તેની પરંપરાગત પટેલ વોટ બૅન્ક તૂટવા ઊભા થયેલા જોખમની હતી. અનામત માટે હાર્દિક પટેલના નેતૃત્વ હેઠળ શરૃ થયેલા પાટીદાર આંદોલનની માંગણીઓનો સ્વીકાર કરવો ભાજપ માટે જેમ અશક્ય હોત તો તેનો ઇન્કાર કરવો અને તે પછી તેની ભારે રાજકીય કિંમત ચૂકવવી તે પણ, ચૂંટણી ટાણે, પક્ષ માટે સહેલું ન હતું. હરિયાણામાં આવી જ અનામત માટેનું જાટ આંદોલન, રાજસ્થાનમાં ગુર્જરોનું અને મહારાષ્ટ્રમાં મરાઠાઓના આંદોલનના જે અંજામ આવ્યા તે જોતાં ગુજરાતમાં પણ બંધારણીય મર્યાદાઓ જોતાં પાટીદારો માટે અનામત સંભવ હતી જ નહીં. આ તબક્કે કૉન્ગ્રેસ કેવળ પટેલ વોટ બેન્ક માટે અનામત માટેની કહેવાતી ફોર્મુલા કપિલ સિબ્બલ દ્વારા હાર્દિક પટેલને પહોંચતી કરી અને તે સાથે કૉન્ગ્રેસ અને પાટીદાર આંદોલનકારીઓ વચ્ચેનું બિનસત્તાવાર ગઠબંધન શરૃ થયું. આ ચૂંટણીમાં, ખાસ કરીને સૌરાષ્ટ્રમાં કૉન્ગ્રેસને જે ગણનાપાત્ર સફળતા મળી છે તેમાં હાર્દિક ફેક્ટરનો સારો એવો ફાળો છે. પરંતુ પાટીદાર આંદોલન સાથેનું કૉન્ગ્રેસનું ગઠબંધન તેને બહુમતી કેમ અપાવી શક્યું નથી તે પણ નોંધવું રહ્યું. સૌરાષ્ટ્રમાં કૉન્ગ્રેસને આ આંદોલનનો લાભ મળ્યો તો ખરો પરંતુ ઉત્તર ગુજરાત અને દક્ષિણ ગુજરાત, ખાસ કરીને સુરતમાં જે લાભની આશા કૉન્ગ્રેસ રાખતી હતી તે તેને મળ્યો નથી. થોડું ઊંડાણથી વિચારીએ તો હાર્દિક પટેલને ખોળે લેવાને બદલે આરંભથી જ પાટીદાર આંદોલનનો કૉન્ગ્રેસે વિરોધ કર્યો હોત તો તેને તાકિદે લાભ થાત કે ન થાત પરંતુ લાંબાગાળે અવશ્ય થયો હોત. બે વર્ષ પહેલા આ આંદોલનનો આરંભ થયો ત્યારે એવી વ્યાપક ચર્ચાઓ ચાલતી હતી કે પાટીદાર જેવી સાધન સંપન્ન જ્ઞાતિની અનામતની માંગણી કેટલા અંશે વાજબી ગણી શકાય? ગુજરાતમાં પાટીદારો ન તો સામાજિક, શૈક્ષણિક કે આર્થિક દૃષ્ટિએ પછાત છે. વધારામાં ગુજરાતમાં ઉપલી જાતિના ગણાતા બ્રાહ્મણો, વણિક, જૈન કે રાજપૂતોની સાથે પટેલોનો કેવળ રોટી વ્યવહાર સ્વાભાવિક બની ગયો છે તેમ બેટી વ્યવહાર પણ સ્વાભાવિક માન્ય થતો રહ્યો છે. આ સંજોગોમાં કોઇપણ માપદંડથી પટેલોને પછાત ગણી શકાય તેમ નથી.